City Magazine

Zeleni bioskop Slobodne Zone
2023-07-12 00:00 (Europe/Belgrade)
Nakon izuzetno uspešnog pilot projekta prošle godine i više od 2.000 zadovoljnih posetilaca, Zeleni bioskop Slobodne Zone očekuje nas i ovog leta.
Tokom jula i avgusta publika će imati priliku da u bioskopima na otvorenom, pod zvezdanim nebom, pogleda filmove na tri različite lokacije: u Galeriji likovne umetnosti poklon zbirka Rajka Mamuzića u Novom Sadu, Mokrin Hausu u Mokrinu i Ekološkom centru Radulovački u Sremskim Karlovcima.
Filmski festival Slobodna zona kroz ovaj projekat želi da doprinese u ukazivanju na ekološke globalne i lokalne probleme, kao i u pronalaženju potencijalnih rešenja i mogućih primera dobre prakse.

Kroz pažljivo odabrane filmove otvaraju se pitanja o različitim aktuelnim eko temama kako bi posetioci bolje razumeli koji su uzroci i posledice globalne krize i kako bi bili motivisani da preuzmu inicijativu i angažovano učešće u okviru svojih lokalnih zajednica.
Zeleni bioskop počinje domaćom premijerom filma „El Eko”, koji je ove godine osvojio nagradu za najbolji dugometražni dokumentarni film na Berlinalu. „El Eko” je priča o ehu onoga što leži u duši, o toplini i utočištu koje pružaju oni oko nas, o surovosti prirode, buntovništvu i odrastanju.
U udaljenom meksičkom selu koje postoji van vremena, deca se brinu o životinjama i svojim starima, uče da razumeju smrt i ljubav iz svake izgovorene i prećutane reči svojih roditelja.

Očekuje nas i projekcija filma “Alkaras” koji je dobitnik Zlatnog medveda za najbolji film na Berlinalu 2022. godine. Otkad pamte, porodica Sole je svako leto provodila berući breskve u Alkarasu, malom katalonskom selu. Ali, suočeni sa deložacijom, shvataju da bi im ovogodišnji rod mogao biti poslednji.
Novi planovi, koji uključuju seču drveća breskve i postavljanje solarnih panela, izazivaju razdor u ovoj velikoj porodici. Po prvi put se suočavaju sa neizvesnom budućnošću i rizikuju da izgube više od svog voćnjaka.
Projekcije filmova su besplatne za posetioce i počinju u 21.00 sat.

Lokacije i program projekcija:
Galerija likovne umetnosti poklon zbirka Rajka Mamuzića, Novi Sad:

14. jul : “El Eko”
21. jul: “Alkaras”

Mokrin House, Mokrin:

27. jul: “Alkaras”

Ekološki centar Radulovački, Sremski Karlovci:

4. avgust: “Alkaras”

Emma Ruth Rundle u Novom Sadu
2023-07-21 21:00 - 23:30 | Novosadska Sinagoga, Jevrejska 9,, Novi Sad, Srbija
Emma Ruth Rundle je višestrana američka umetnica koja se u svom muzičkom izražavanju kretala kroz različite ali uvek snažne i jedinstvene izraze, od sanjive apstrakcije (kao na njenom debi albumu “Electric Guitar: One”), do istraživanja glasnih i maksimalističkih tekstura zvuka (kao u projektima njenih bendova Marriages, Red Sparowes, Nocturnes ili u saradnjama sa Chelsea Wolfe i Thou), kao i do tihog i minimalističkog akustičkog singer-songwriter izraza (kao na albumu “Some Heavy Ocean”).
Međutim, poslednji album “Engine of Hell” koji na ovoj turneji Emma Ruth Rundle izvodi u celosti, sama za koncertnim klavirom i akustičnom gitarom, predstavlja svojevrsnu prekretnicu u njenom životu i radu. Ono što to izdanje i aktuelnu turneju čini posebnim je duboko lični i intimistički karakter muzike, kao i način na koji umetnica svoje lično iskustvo komunicira sa slušaocima i publikom. Intimnost ispovesti lične traume – gubitka, žaljenja i pronalaženja snage i nade kroz obnovu ličnog odnosa sa svetom – pretvara se u stilski karakter muzike, pevanja i odnosa sa publikom, koji sve prisutne dotiče na duboko ličnom nivou kroz teme ljudske nesavršenosti, ranjivosti, tuge, isceljenja i nadanja. Jedinstveni ambijent novosadske Sinagoge predstavlja idealno mesto za komunikaciju i reverberacije takvih osećanja i iskustava.
Ono što osećamo slušajući njeno izvođenje “Engine of Hell” je ono što je sama Emma Ruth Rundle rekla govoreći o nastanku albuma: “stvari se moraju promeniti, i ovim albumom stvari su se promenile za mene”. Prisustvo Emme Ruth Rundle je istovremeno snažno i nežno, a njena muzika istovremeno i mračna i transcendentna, čineći susret sa njom iskustvom koje nas duboko dotiče i menja.
Informacije o kartama:
Karte se mogu kupiti isključivo online ili na prodajnim mestima platforme GIGSTIX-a.
Karte u pretprodaji su 2000 rsd.
Od 15. jula cena karte će biti 2500 rsd.
Na dan koncerta cena će biti 2800 rsd.

Brujeria ponovo u Srbiji
2023-07-24 20:00 - 2023-07-25 00:00 | SKCNS Fabrika, Bulevar despota Stefana 5, Novi Sad
Ikone ekstremne muzičke scene i jedan od najunikatnijih bendova ikada se vraćaju u Srbiju!
Ako je neko uspeo da na tako dominantan način svoje ime ukoreni među fanovima svih ektremnih pravaca i subkultura onda je to Brujeria, kreacija koja duže od tri decenije vlada svetskom scenom i spaja nespojivo.
Povod za najnoviju turneju po starom kontinentu je tridesetogodišnjica objavljivanja kultnog debi albuma Matando Gueros koji je objavljen za Roadrunner etiketu sada već davne 1993. godine i promenio muzičku scenu za uvek.
Ulaznice su u prodaji na svim Gigstix prodajnim mestima.

2000din – early bird akcija
2500din – pretprodaja
3000din – na dan koncerta

JOZEF VAN WISSEM // Novi Sad // 18.08
2023-08-18 20:00 - 23:30 | Novosadska Sinagoga, Jevrejska 9,, Novi Sad, Srbija
Avangardi majstor iz sveta srednjovekovne muzike, kompozitor i najpoznatiji lautista na svetu – Jozef van Visem. Od početka svoje kompozitorske karijere Van Visem je za cilj imao da široj publici približi zvuke jedinstvene barokne laute, i u tome je u potpunosti uspeo.
Dobitnik nagrade za najbolju muziku za film na filmskom festivalu u Kanu za svoje ostvarenje u vampirskoj drami „Samo ljubavnici opstaju“ (Only Lovers Left Alive), Van Visem, sarađivao je sa Džimom Džarmušem, Džejmsom Blekšoom, Zolom Džizus i mnogim drugim neverovatnim ličnostima iz umetničke industrije.
Jozef van Visem je objavio više od 20 albuma gde je na autentičan način oživeo duh prošlosti, čemu je pridodao i svoj najnoviji LP «Behold! I Make All Things New» — instrumentalno, neoklasično delo, snimljeno tokom lokdauna između 2019 i 2021.
Održao je koncerte širom sveta, u akademskim salama, katoličkim katedralama i na najprestižnijim festivalima poput ATP-a i Primavera Sound-a svirajući svoju potpuno crnu baroknu lautu, izrađenu posebno za njega. Sada van Visem stiže u Sinagogu da uroni slušaoce u svoj lični i čudesni svet, pun mračnih iskustava i jedinstvenih osećanja.
Ulaznice: https://cutt.ly/Uwsn2HqV

17. Novosadski strip vikend
2023-09-07 10:00 - 2023-09-09 23:00
Novosadski strip vikend održava se od 7. do 9. septembra 2023. godine, a ovo je 17. izdanje manifestacije u organizaciji Studentskog kulturnog centra Novi Sad.
Trodnevni program obuhvata prvu međunarodnu konferenciju “Slika i uloga žene u stripu” koja se održava u sklopu projekta Moć žena u stripu – WOMCOM, kao i berzu stripa, knjiga, nosača zvuka, te brojne izložbe, predstavu, predstavljanje domaćih i regionalnih autora i izdavačkih kuća kao i drugih festivala stripa.
ČETVRTAK, 7. 9. 2023.
▪ 11.00-11.45 – Otvaranje konferencije i prezentacija projekta WomCom
▪ 11.45-12.30 – Predavanje o ženskom strip-stvaralaštvu na prostoru bivše Jugoslavije
Govornica: Jana Adamović, moderator: Dragana Garić
▪ 11.45-12.30 – Radionica: Sitoštampa – vodi kolektiv Matrijaršija
▪ 12.45-13.30 – Prezentacija Prix Artémisia: poziv za francuske autorke stripova
Govornica: Camille de Singly, moderator: Branislav Glumac
(U saradnji sa Francuskim institutom u Srbiji)
▪ 12.45-13.30 – Radionica: Sitoštampa – vodi kolektiv Matrijaršija
▪ 15.00-16.00 – Savremeno strip stvaralaštvo u Francuskoj; uloga i vidljivost autorki na francuskom i evropskom tržištu
Govornica: Aude Massot, moderator: Branislav Glumac
(U saradnji sa Francuskim institutom u Srbiji)
▪ 16.00-17.00 – Primeri dobre prakse – žene u stripu – Matrijaršija, Stripburger, Stripo-tetke
▪ Govornice: Johanna Marcadé-Mot, Tanja Skale, Dragana Radanović
▪ 17.00 – Otvaranje izložbe radova nastale na umetničkoj rezidenciji WomCom
Učestvuju: strip auotorke i autori – učesnice/i umetničke rezidencije, kustoskinje Jana Adamović i Dragana Garić
▪ 18.00 – Otvaranje izložbe Veljka Krulčića „Ženski likovi u stripovima Andrije Maurovića i Julija Radilovića Julesa”, @Francuski institut u Novom Sadu
▪ 21.00 – Predstava „Cat Claw”, @Pozorište mladih
PETAK, 8. 9. 2023, SKCNS FABRIKA
▪ 11.00-12.00 – Ženski aktivizam u stripu
Govornice: Lilla Gregor i Helena Janečić, moderator: Saša Paprić
▪ 11.00-12.00 – Radionica feminističkog stripa – izrada kratkog stripa (1. deo) Vode: Petra Lilla Marjai i Eszter Szép
▪ 12.15-13.30 – Kako se festivali stripa bave ženskim pitanjem Učestvuju: predstavnici partnerskih festivala: OHOHO, NS Strip Vikend, Tinta, Međunarodni festival stripa u Budimpešti, moderator: Saša Paprić
▪ 12.15-13.30 – Radionica feminističkog stripa – izrada kratkog stripa (2. deo) Vode: Petra Lilla Marjai i Eszter Szép
▪ 15.00-16.00 – Umetnice u fokusu, učesnice: Ena Jurov, Anna Julia Benczedi, Danica Jevđović, učesnice umetničke rezidencije WomCom, moderatorka: Eszter Szép
▪ 15.00-16.00 – Radionica feminističkog stripa – izrada kratkog stripa (3. deo) Vode: Petra Lilla Marjai i Eszter Szép
▪ 16.00-17.00 – Balkanske umetnice na svetskoj strip sceni
Govornica: Valentina Broštean, moderatorka: Dragana Radanović
▪ 16.00-17.00 – Radionica feminističkog stripa – izrada kratkog stripa (4. deo)
Vode: Petra Lilla Marjai i Eszter Szép
▪ 17.00 – Svečano otvaranje NS Strip Vikenda i otvaranje izložbi Valentine Broštean „Zašto bubamare jedu ljude?“ i udruženja „Stripo-tetke”
▪ 17:30 – Simon Vučković: Udruženje strip autora Crne Gore: predstavljanje strip dešavanja u Crnoj Gori
▪ 18.00 – otvaranje izložbe Gorana Furunovića „Gospodin – istinite priče i totalne izmišljotine”
▪ 18.30 – Srđan Savić i Zoran Nikolić: predstavljanje festivala Nifest
▪ 19.00 – Nađa Tiodorović promocija stripa “Zveri u nama”
▪ 21.00 – DJ set
SUBOTA 9. 9. 2023, SKCNS FABRIKA
▪ 11.00 – Berza stripa, knjiga, nosača zvuka
▪ 15.00 – Zoran Pejić, Udruženje strip-autora i obožavalaca stripa Republike Srpske „Deveta dimenzija”: predstavljanje izdanja
▪ 15.30 – Milorad Vicanović Maza: otvaranje izložbe i razgovor sa autorom
▪ 16.00 – Saša Papić: Udruženje ljubitelja stripa HAS: predstavljanje časopisa i izdanja i Toni Faver i Vinko Barić: novi album Lavandarmana “Zatvorske priče”.
▪ 16:30 – Veljko Krulčić: razgovor o izložbi „Ženski likovi u stripovima Andrije Maurovića i Julia Radilovića Julesa” i razgovor o knjizi „Maurović: od Mula do Mula” (izdavač MZ Muo, Crna Gora, 2023)
▪ 17.00 – Srboljub Nikić: predstavljanje albuma „Plavi zec”
▪ 17.30 – Boris Stanić: predstavljanje albuma „Božiji ljudi”
▪ 18.00 – Branko Đukić: predstavljanje časopisa „Stripolis”
▪ 18.30 – Tihomir Čelanović: izložba i razgovor sa autorom
▪ 19.00 – Dejan Nenadov: izložba i razgovor sa autorom
▪ 19.30 – Bane Kerac i akteri predstave „Cat Claw”: razgovor o predstavi i integral izdanju „Cat Claw“
▪ 21.00 – DJ set

Drugi festival „Blisko!” u Novom Sadu
2023-09-30 - 2023-10-06
Drugi festival kamerne muzike „Blisko!“, iza kog stoji svetski virtuoz na violini, Stefan Milenković, biće održan u Novom Sadu, od 30. septembra do 6. oktobra, a prodaja ulaznica već je počela.
Sve do 16. septembra u toku je akcija 3+1 gratis, stoga se ulaznice za sada, mogu pronaći samo na Gigstix prodajnom mestu u Pariskom magazinu, u Novom Sadu.
U Gradskoj koncertnoj dvorani tokom četiri koncertna dana publici će se predstaviti najprepoznatljivija imena kamerne scene, svetske klase, među kojima su violinisti Stefan Milenković, Robert Lakatoš, Una Stanić i Sofija Glavičić, pijanisti Rita Kinka i Đuzepe Albaniz, violončelisti Nemanja Stanković i Dmitrij Kuzov, violisti Jožef Bisak i Gi Ben-Zioni i klarinetista Ognjen Popović.
Vrhunski muzičari će izvesti dela najznačajnijih kompozitora kao što su G. F. Hendl, J. Hajdn, J. Brahms, J. Raf, Đ. K. Menoti, F. List, D. Šostakovič, A. Pert, R. Šuman.
„Blisko!“ je festival stvoren sa idejom da okupi vrhunske muzičare kamerne scene i u duhu intimnog i neposrednog muzičkog stvaralaštva, pruži publici nesvakidašnje muzičkog iskustvo u izvođenju najlepših i najzahtevnijih dela klasičnog repertoara kamerne muzike.
Kao jedan od najtraženijih solista današnjice, Stefan Milenković udružuje snage sa svojim kolegama i tako započinje tradiciju festivala kamerne muzike, u jednoj od najmodernijih koncertnih dvorana u Evropi.
Više informacija o festivalu „Blisko!“ biće dostupno na sajtu sala.rs.

Vizelj // SKCNS Fabrika // gosti: Viking Crew
2023-09-30 20:00 - 23:30 | SKCNS Fabrika, Bulevar despota Stefana 5, Novi Sad
Nakon sjajnog nastupa na Ritmu Evrope, prvi samostalni veliki novosadski koncert benda Vizelj održaće se u subotu 30. septembra 2023. u SKCNS Fabrici!
Posle mnogo zahteva, bend je rešio da svoje brojne fanove počasti jednim spektaklom epskih proporcija! Dođite na jedinstvenu promociju drugog albuma sastava Vizelj “Ne vidim te od dima” na kojoj će kao podrška nastupiti specijalni gosti, omiljena rep rejv grupa, Viking Krew!
Pioniri novog srpskog alternativnog zvuka i jedni od osnivača Hali Gali kolektiva dolaze u Novi Sad da demonstriraju svoju silovitu energiju koju su u poslednje vreme digli na potpuno novi nivo! Ako ste bili na Vizelju do sada, znate šta vas očekuje, ako pak niste slušali ovaj bend uživo, obavezno dođite, ovo će biti nastup koji se ne zaboravlja!
Viking Krew je beogradska pank-rep-rejv grupa, osnovana 2014. godine. U periodu od 2017. do danas stekli su kultni status, zahvaljujući mešavini agresije i humora u svojim pesmama, DIY produkciji i energičnim nastupima. Sredinom 2023. godine objavili su debi album “Omojbožejao” – kolekciju 12 kratkih, ali eklektičnih i udarnih traka – preko Bassivity Digital-a.
Ograničen kontingent promo ulaznica prodavaće se na prodajnim mestima Gigstix po ceni od 600 dinara nakon čega kreće redovna pretprodaja po 700 dinara. Na dan koncerta, na vratima Fabrike za jednu ulaznicu biće potrebno izdvojiti 1000 dinara.

Izložba dečjih radova „Umetnost do sunca, meseca i morskih dubina" u SKCNS Fabrika
2023-10-23 10:00 - 2023-10-26 19:00 | SKCNS Fabrika, Bulevar despota Stefana 5, Novi Sad
Izložba dečjih radova „Umetnost do sunca, meseca i morskih dubina“ biće otvorena u ponedeljak, 23. oktobra u 19 časova u SKCNS Fabrici. Postavka obuhvata radove polaznika Dečje likovne radionice “Studio Mano” i traje do 26. oktobra 2023. Radno vreme Galerije u Fabrici je od 10 do 19 časova, a ulaz je besplatan.
O projektu:
Projekat je osmišljen kao niz sadržaja za decu, a cilj mu je unapređenje pedagoških, edukativnih i afirmacionih programa koje kulturna politika našeg grada obuhvata. Na ovaj način smo postojeći sadržaj iz oblasti vizuelne umetnosti promišljali i oblikovali sa decom koja su pohađala naše radionice. U programu su učestvovali naši najmlađi sugrađani, deca uzrasta od 5 do 14 godina.
Izvor: Studio Mano
Deca su organizovano dolazila na likovne radionice u Muzej savremene umetnosti Vojvodine i sa njima smo realizovali veliki broj likovnih ostvarenja. Rad sa mladima baziran je na teorijskoj i praktičnoj nastavi koja podrazumeva stručnu pomoć i podršku kroz grupni i individualni rad, uz širok spektar materijala i tema.
Učenje kroz rad i igru, upoznavanje sa delima i pravcima moderne umetnosti, saradnja sa kustosima Muzeja savremene umetnosti Vojvodine i uključivanje dece u muzejske programske aktivnosti, samo su deo onoga što smo ovim projektom uspeli da postignemo. Fokus projekta je usmeren ka afirmaciji mladih kreativaca, ka traganju za smislom i njihovim subjektivnim, dečijim poimanjem sreće kao polazne tačke u životu.
Verujemo da umetnost i podsticajno okruženje može da unapredi dečiji razvoj, učenje i život na mnogo nivoa – zato koristimo naše znanje i višegodišnje iskustvo u radu sa najmlađima, kako bismo motivisali i ohrabrili decu da gledaju, razmišljaju i stvaraju. Učeći decu veštinama kreativnosti, inovacije i vizuelne kulture, naši časovi pomažu najmlađima da nađu i istražuju nove forme ekspresije i izražavanja i tako postanu dizajneri sopstvenog kreativnog sveta.
Izvor: Studio Mano
Studio Mano je od 2008. godine saradnik Muzeja savremene umetnosti Vojvodine (MSUV) u okviru programa Deca i muzej/edukacija_program za najmlađe.
Studio Mano i MSUV žele da afirmišu dečije likovno stvaralaštvo i pruže nov prostor za realizaciju kreativnog potencijala dece, koji ima dalekosežne posledice po njihovu senzibilizaciju i opštu kulturu.
Program studija realizuju i vode Dejana Nešović, diplomirana slikarka i Mia Stojanović, diplomirana vajarka.
Projekat je finansiran uz podršku Gradske uprave za kulturu Grada Novog Sada.

Pocket Globe // SKCNS Fabrika (Novi Sad) // 9. - 11.Novembar
2023-11-09 20:00 - 2023-11-11 23:30 | SKCNS Fabrika, Bulevar despota Stefana 5, Novi Sad
U Novom Sadu, od 9. do 11. novembra 2023, biće održano drugo izdanje World Music Festivala „Pocket Globe“ u SKCNS „Fabrika“.
Jedan od najmlađih muzičkih žanrova, world music, stiče sve više poklonika i u Srbiji. Svake godine nikne neki novi festival koji daje priliku domaćim muzičarima da se predstave, a publici da čuje i vidi neka važna imena muzike sveta. „Pocket Globe“ je krenuo kao serija koncerata, da bi 2022. godine prerastao u festival. Prošlogodišnje izdanje je pokazalo da je Novom Sadu neophodan ovakav festival, koji, nažalost do tada nije postojao. Brojna publika, sjajni koncerti i predavanja – ima li boljeg pogonskog goriva za organizatore da nastave u svom naumu – da world music festival u Novom Sadu bude redovno godišnje okupljalište muzičara, publike i stručnjaka.
U skladu sa nazivom, i ove godine će festival predstaviti muzičare sa različitih meridijana, a već prve večeri u SKC NS Fabrika će nastupiti veliko world music ime BOMBINO iz Nigera, sa svojim kvartetom. Muzika koju stvara Bombino je esencija „pustinjskog bluza“; po instrumentima je sve kao u Americi, kolevci bluza, ali je zvuk iz prapostojbine bluz Zapadne Afrike i njenog saharskog dela. Na svom premijernom nastupu u Srbiji, Bombino će ujedno promovisati svoj novi album „Sahel“ (Partisan records 2023). Otvaranje, pre nastupa Bombina, pripada beogradskom sastavu THE CYCLIST CONSPIRACY, koji takođe imaju upravo objavljeni album „Mashallah Plan“ (Subsound records 2023).
Nakon ovog odlično uparenog otvaranja festival se sledeće večeri nastavlja sa dve sjajne autorke. Domaća, a sve više svetska JASNA JOVIĆEVIĆ, multiinstrumentalistkinja i kompozitorka, izvešće solo program najviše posvećen legendarnom učitelju Vojinu Mališi Draškociju, a nakon nje će, u pratnji basiste VLADIMIRA VACLAVEKA nastupiti još jedno veliko ime, IVA BITTOVA, violinistkinja, pevačica, kompozitorka. Ona, nakon 12 godina ponovo dolazi u Novi Sad, ovaj put sa svojim višedecenijskim prijateljem i saradnikom Vaclavekom, sa kojim je objavila veoma hvaljeni album „Bile Inferno“ (Indies Records) i koji na evropskoj turneji doživljava novo koncertno izvođenje.
Iva Bittova će, kao i Vladimir Vaclavek održati posebne radionice, čime se festival približava široj novosadskoj publici, kako je to i zamišljeno prilikom razvoja ideje o world music festivalu u Novom Sadu.
Poslednje veče u Fabrici, otvoriće NOGABAND, slovački sastav koji predvodi fenomenalni violinista, ali i istraživač tradicionalne muzike Michal Noga. Slovačka tradicionalna muzika u najboljem svetlu, ples, zanos i otvorenost!
Za kraj festivala organizatori su ostavili jedno od najvećih imena bogate italijanske etno scene, STEFANA SALETIJA, koji će nastupiti sa svojim kvintetom BANDA IKONA. Muzika Mediterana, dočarana kroz kompozitorsku prizmu Saletija, ali i pevanje na iščezlom jeziku Sredozemlja – sabiru!
Tri dana intezivnih susreta sa sjajnim muzičarima, predavačima – „svet u džepu“, reklo bi se. Festival je podržan od Grada Novog Sada, međunarodnog projekta „Sounds of Europe“ (podržanog od Kreativne Evrope), Ministarstva kulture Srbije, Italijanskog instituta za kulturu u Beogradu, Francuskog instituta, World Music asocijacije Srbije, a organizuju ga udruženje Ring Ring i Muzički informativni centar Srbije.

Laibach // Srpsko Narodno Pozorište // 28.11
2023-11-28 20:00 - 23:30 | Srpsko narodno pozorište
Kultni slovenački sastav Laibach 28. novembra u Novom Sadu!
Jedna od najprovokativnijih grupa sa prostora bivše Jugoslavije, majstori performansa i angažovanog muzičkog stvaralaštva, kultni slovenački kolektiv Laibach u utorak, 28. novembra održaće ekskluzivni koncert za sve generacije u novosadskom Srpskom narodnom pozorištu, na sceni Jovan Đorđević!
Sastav koji ne treba posebno predstavljati, u Novi Sad dolazi u okviru europske turneje pod nazivom “Love is Still Alive” ( Ljubav je još uvek živa), na kojoj predstavlja istoimeni projekat. Ovaj projekat je nedavno objavljen i na vinilu i CD-u.
Reč je o materijalu koji se odnosi na naučnofantastični film iz žanra crne komedije, Iron Sky – The Coming Race (Gvozdeno nebo – nadolazeća rasa), za koji je grupa Laibach pripremila originalnu muziku.
Uz to, grupa će predstaviti odabrane numere sa svojih nedavno objavljenih albuma, uključujući neke starije pesme sa svojih predstojećih projekata i set Laibach klasika, koji se protežu od ranih 80-ih do danas, ali i veoma aktualnu preradu pesme Leonarda Cohena “The Future” te na nju nadovezujuči se novi singl “The Engine of Survival”.
Ulaznice po POKLON ceni od 1.200 dinara za najvernije fanove RASPRODATE su brzinom svetlosti!
Interesovanje je ogromno, a trenutno su u prodaji ulaznice po PROMO ceni i to:
▶️ Putem GIGS TIX prodajne mreže:
PARTER I po ceni od 2.500 i PARTER II po ceni od 2.000 dinara
▶️ Na blagajni Srpskog narodnog pozorišta
GALERIJA po ceni od 1.800 dinara (u prodaji od 19. oktobra)
Osiguraj svoje mesto na koncertu koji se večno pamti ODMAH na:
new.gigstix.com/event/laibach-novi-sad-28-novembar-2023

Šesti Festival francuskog filma // Beograd, Niš, Novi Sad, Zrenjanin // 19-23.6
2024-06-19 08:00 - 2024-06-23 23:59
Festival francuskog filma biće održan od 19. do 23. juna na nekoliko lokacija na otvorenom u Beogradu, kao i u Novom Sadu, Nišu i Zrenjaninu.
Na šestom izdanju festivala publika će imati priliku da pogleda najnovija ostvarenja iz Francuske, od kojih više njih pripadaju ovogodišnjoj selekciji Kanskog festivala, jednog od najznačajnijih filmskih susreta u svetu. Projekcije će biti održane na Kosančićevom vencu, Silosima, platou između dve kule poslovnog centra “Ušće”, Beograd bašta, dok će u Novom Sadu filmovi biti prikazani u Kulturnom centru Novog Sada, u Nišu u bioskopu Cine Grand, dok će se u Zrenjaninu program održati početkom jula.
Na konferenciji za medije održanoj u mts Dvorani prisutnima su se obratili Stanislas Pjere, direktor Francuskog instituta u Srbiji, Dragan Bjelogrlić, reditelj i kum festivala, Igor Stanković, direktor festivala i Aleksi Manenti, glumac.
Stanislas Pjere i Dragan Bjelogrlić / Foto: Filip Olćan
Stanislas Pjere, direktor Francuskog instituta u Srbiji je na konferenciji za medije kazao da je Festival francuskog filma plod dugogodišnje saradnje između Francuskog instituta i partnera, kao i da je njegova misija promocija francuske kinematografije. On je naveo da Sporazum o koprodukcijama iz 2019. koji je potpisan prilikom zvanične posete Emanuela Makrona danas ima svoj pravi smisao. On je izrazio posebno zadovoljstvo povodom novog mesta na kome će se prikazivati filmovi, Beograd bašta u Bregalničkoj ulici na Zvezdari (stari bioskop koji je nekada pripadao Beograd filmu). “Posebno smo ponosni što u godini kada je Pariz domaćin Olimpijskih igara organizujemo specijalni deo programa festivala koji će biti posvećen sportu. Festival francuskog filma deo je posebnog događaja Ritam francuske kulture koji smo posvetili najvećem sportskom susretu na svetu. Hteo bih da izrazim posebnu zahvalnost Igoru Stankoviću i Draganu Bjelogrliću koji je pristao da bude kum festivala, ali i partnerima festivala, a to su generalni pokrovitelj Telekom Srbija, Mlekoprodukt – Ile-dE-France, MPC Properties, L’Oréal Balkan, TV5 Monde. Naš partner je i Opština Stari grad”, rekao je Pjere.
Festival francuskog filma svake godine bira kuma ili kumu koji svojom reputacijom podržavaju festival. Kum ovogodišnjeg izdanja je glumac i reditelj Dragan Bjelogrlić, nagrađivani autor čiji filmovi su ostvareni u koprodukciji sa Francuskom. Dragan Bjelogrlić je povodom počasne titule kuma izjavio: “Zahvaljujem se na ovoj značajnoj funkciji kuma festivala koja je u srpskoj tradiciji veoma važna i potrudiću se da budem kum u najboljem smislu te reči. Francuska kinematografija je, sa svojom dugogodišnjom tradicijom, estetikom, hrabrošću i otvorenošću za male kinematografije, stožer evropskog filma. Ovaj festival, koji iz godine u godinu raste i razvija se, je veoma značajan kako za Francusku, tako i za nas. Ono što je značajno je to da i naši filmovi nalaze svoje mesto u francuskim bioskopima i sa velikim zadovoljstvom najavljujem da će film Čuvari formule biti prikazan u 80 bioskopa u Francuskoj. Važno je da čuvamo ovu jaku vezu između naše dve zemlje, a ja sam posebno ponosan što sam deo tog novog mosta koji se gradi, a tako doživljavam i svoju funkciju kuma”.
Igor Stanković / Foto: Filip Olćan
Igor Stanković, direktor festivala, predstavio je ovogodišnji program i istakao: “Ovogodišnje izdanje će otvoriti film Nepoželjni reditelja Ladža Lija, i sa glumcem Aleksijem Manentijem, koji će biti i gosti festivala. Drugog dana festivala biće prikazan film koji je otvorio Kanski festival Drugi čin Kentena Dipijea sa velikim imenima francuskog glumišta. Svi filmovi na festivalu su deo prošlogodišnje produkcije i pozvao bih sve da posete prelepe lokacije na kojima će biti prikazani, a ulaz na projekcije će biti slobodan.”
Aleksi Manenti, glumac i scenarista, je na pitanje šta za njega znači dolazak na Festival francuskog filma i kakva je njegova veza sa Srbijom kazao da mu je veliko zadovoljstvo što će biti gost Beograda za koji je veoma vezan budući da mu je majka poreklom iz Srbije. “Veoma mi je drago što ću predstaviti film Nepoželjni i radujem se da vidim reakcije Beograđana. Meni je važna saradnja sa rediteljem, a drago mi je da sam sa rediteljem Ladžom Lijem sarađivao i na njegovom prethodnom filmu Jadnici”. O radu na filmu Čuvari formule Manenti je napomenuo: “Srećan sam što se film od juče prikazuje u Francuskoj i već dobija sjajne kritike u francuskim medijima. Tema fillma je od izuzetnog značaja za oba naša naroda”.

Organizatori Festivala francuskog filma su Francuski institut u Srbiji, MegaCom Film i mts Dvorana. Festival su podržali Telekom Srbija kao generalni pokrovitelj, Mlekoprodukt – Ile-dE-France, MPC Properties, L’Oréal Balkan, TV5 Monde i Opština Stari grad.
